Rebríček FIFA

Rebríček FIFA je systém hodnotenia mužských národných futbalových tímov. Je zostavovaný od roku 1993 a aktualizovaný spravidla raz mesačne podľa výsledkov reprezentačných zápasov za niekoľko posledných rokov (predtým osem rokov, podľa novej metodiky od júla 2006 štyri roky), pričom sa okrem výsledku zápasu berie do úvahy tiež dôležitosť zápasov (priateľské zápasy majú najnižší, zápas na majstrovstvách sveta najvyšší koeficient) a tiež aj postavenie súpera v rebríčku. Rebríček FIFA má momentálne 206 členov.

Slovenská reprezentácia 
Slovensko bolo najvyššie v septembri v roku 2015 (14. miesto). V súčasnosti (november 2022) sa nachádza na 55. mieste s 1 425 bodmi.

Postup výpočtu

Z: Body za Zápas
Tímy získajú 3 body za víťazstvo, 1 bod za remízu a 0 bodov za prehru. V penaltovom rozstrele, víťazný tím získa 2 body a porazený tím získa 1 bod.

D: Dôležitosť zápasu
Priateľský zápas (vrátane malých súťaží): D = 1,0

Kvalifikácia na majstrovstvá sveta alebo kvalifikácia na úrovni konfederácie: D = 2,5

Majstrovstvá na úrovni konfederácie alebo Pohár konfederácií FIFA: D = 3,0

Majstrovstvá sveta: D = 4,0

T: Sila súperovho Tímu
Sila súperovho tímu je založená na vzorci: 200 - pozícia v rebríčku súpera. Ako výnimka k tomuto vzorcu, tímu na vrchole rebríčku je vždy priradená hodnota 200 a tímom, umiestneným 150. a nižšie, je priradená minimálna hodnota 50. Pozícia v rebríčku je odvodená zo súperovho umiestnenia v najnovšom rebríčku FIFA.

K: Sila Konfederácie
Keď sa počítajú body zo zápasov medzi tímami z rôznych konfederácií, sa používa priemerná hodnota konfederácií, do ktorých dva súperiace tímy patria. Sila konfederácie je počítaná na základe počtu víťazstiev konfederáciou na posledných troch majstrovstvách sveta. Ich hodnoty sú nasledovné:
 CONMEBOL: 1,00
 UEFA: 0,99
 AFC/CAF/CONCACAF/OFC: 0,85

Referencie

Externé odkazy 
 UEFA-COEFFICIENTS.COM - FIFA World Ranking, Champions League and Europa League statistics
 Celý rebríček (anglicky)

FIFA
Svetové športové rebríčky